Document ID: 32009R1044

ΚΑΝΟΝΙΣΜΌΣ (ΕΚ) αριθ. 1044/2009 ΤΗΣ ΕΠΙΤΡΟΠΉΣ
της 4ης Νοεμβρίου 2009
σχετικά με την τροποποίηση του κανονισμού (ΕΚ) αριθ. 274/2009 για τον καθορισμό ποσοτικών ορίων όσον αφορά τις εξαγωγές ζάχαρης και ισογλυκόζης εκτός ποσόστωσης έως το τέλος της περιόδου εμπορίας 2009/2010
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 61 πρώτο εδάφιο στοιχείο δ), σε συνδυασμό με το άρθρο 4,
Εκτιμώντας τα ακόλουθα:
(1)
Σύμφωνα με το άρθρο 61 πρώτο εδάφιο στοιχείο δ) του κανονισμού (ΕΚ) αριθ. 1234/2007, η ζάχαρη που παράγεται κατά τη διάρκεια μιας περιόδου εμπορίας καθ’ υπέρβαση της ποσόστωσης που αναφέρεται στο άρθρο 56 του εν λόγω κανονισμού μπορεί να εξάγεται μόνο εντός του ποσοτικού ορίου που καθορίζεται.
(2)
Οι λεπτομερείς κανόνες εφαρμογής για τις εξαγωγές εκτός ποσόστωσης, ιδίως όσον αφορά την έκδοση των πιστοποιητικών εξαγωγής, ορίζονται στον κανονισμό (ΕΚ) αριθ. 951/2006 της Επιτροπής, της 30ής Ιουνίου 2006, για καθορισμό λεπτομερών κανόνων εφαρμογής του κανονισμού (ΕΚ) αριθ. 318/2006 του Συμβουλίου όσον αφορά τις συναλλαγές με τρίτες χώρες στον τομέα της ζάχαρης (2). Ωστόσο, πρέπει να καθορίζεται το ποσοτικό όριο για κάθε περίοδο εμπορίας, λαμβανομένων υπόψη των ενδεχόμενων δυνατοτήτων στις αγορές εξαγωγής.
(3)
Ο κανονισμός (ΕΚ) αριθ. 274/2009 της Επιτροπής (3) καθόρισε σε 650 000 τόνους το ποσοτικό όριο όσον αφορά τις εξαγωγές ζάχαρης εκτός ποσόστωσης για την περίοδο εμπορίας 2009/2010. Ωστόσο, σύμφωνα με τις πιο πρόσφατες προβλέψεις στην αρχή της συγκομιδής ζαχαρότευτλων το 2009/2010, είναι βέβαιο ότι λόγω των εξαιρετικά ευνοϊκών καιρικών συνθηκών, θα παραχθεί πολύ μεγάλη ποσότητα ζάχαρης ζαχαρότευτλων εκτός ποσόστωσης στην Κοινότητα. Η ποσότητα ζάχαρης εκτός ποσόστωσης που θα παραχθεί την περίοδο 2009/2010 εκτιμάται αρχικά σε περίπου 3-4 εκατ. τόνους. Η ποσότητα αυτή θα δημιουργήσει σοβαρά προβλήματα αποθεματοποίησης και θα έχει ως αποτέλεσμα μεγάλη ποσότητα ζάχαρης να μεταφερθεί ως ζάχαρη ποσόστωσης στην περίοδο εμπορίας 2010/2011. Ως εκ τούτου, είναι αναγκαίο να αυξηθεί το ποσοτικό όριο για τις εξαγωγές ζάχαρης εκτός ποσόστωσης σε 1 350 000 τόνους για την περίοδο εμπορίας 2009/2010.
(4)
Συνεπώς, ο κανονισμός (ΕΚ) αριθ. 274/2009 πρέπει να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 του κανονισμού (ΕΚ) αριθ. 274/2009, η παράγραφος 1 αντικαθίσταται από το ακόλουθο κείμενο:
«1. Για την περίοδο εμπορίας 2009/2010, από την 1η Οκτωβρίου 2009 έως τις 30 Σεπτεμβρίου 2010, το ποσοτικό όριο που αναφέρεται στο άρθρο 61 πρώτο εδάφιο στοιχείο δ) του κανονισμού (ΕΚ) αριθ. 1234/2007 ορίζεται σε 1 350 000 τόνους για εξαγωγή χωρίς επιστροφή λευκής ζάχαρης εκτός ποσόστωσης του κωδικού ΣΟ 1701 99.».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Νοεμβρίου 2009.

Labels: 3
17